นายกรัฐมนตรี ย้ำ รัฐบาลไม่ปรับระดับพื้นที่ควบคุมโควิด-19 กังวลกระทบแผนเดินทางของประชาชนช่วงสงกรานต์
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวผ่าน PM PODCAST "นายกรัฐมนตรีเล่าเรื่อง" ว่า ในช่วงวันหยุดยาวเทศกาลสงกรานต์ ขอให้ประชาชนระมัดระวังการแพร่ระบาดโควิด-19 และเดินทางโดยปลอดภัย หากไม่มีความจำเป็น ขอให้อยู่บ้านและงดการเดินทาง แต่หากมีความจำเป็นต้องเดินทางก็ขอให้ดูแลตนเองอย่างดีที่สุด หลีกเลี่ยงการรวมตัวจำนวนมาก ไม่ไปสถานที่อโคจรและสแกนแอปไทยชนะเสมอส่วนมาตรการควบคุมการแพร่ระบาดโควิด-19 ยืนยันรัฐบาลดำเนินการอย่างเต็มที่ และมีระบบรองรับ โดยล่าสุด ศบค.ยังไม่ปรับระดับโซนสีพื้นที่ควบคุมโควิด-19 เนื่องจากเข้าสู่ช่วงเทศกาลสงกรานต์ เป็นห่วงจะกระทบต่อแผนการเดินทางของประชาชน รวมถึงผู้ประกอบการต่างๆ อีกทั้งเคยมีบทเรียนจากปีที่ผ่านมาที่มีการใช้มาตรการเข้มงวดสูงสุด ซึ่งสามารถควบคุมการแพร่ระบาดของโรคได้ดี แต่ส่งผลกระทบต่อภาคธุรกิจและผู้ประกอบการทั่วไป โดยเฉพาะร้านอาหาร ปีนี้จึงต้องปรับแก้มาตรการอย่างเหมาะสม มีสมดุลระหว่างความปลอดภัยและชีวิตความเป็นอยู่ของประชาชนรัฐบาลได้ออกคำสั่งปิดสถานบันเทิงและประกอบการที่มีการแพร่ระบาดอย่างน้อย 2 สัปดาห์ และให้ฝ่ายความมั่นคงร่วมกับสาธารณสุข เพิ่มความเข้มข้นและความถี่ในการตรวจตราสถานประกอบการให้เป็นไปด้วยความเรียบร้อย ส่วนการจำหน่ายอาหารและเครื่องดื่มในร้านอาหารยังสามารถเปิดได้ตามปกติ แต่ต้องมีมาตรการสาธารณสุขที่เคร่งครัด หากพบผู้ติดเชื้อในสถานประกอบการใดจะสั่งปิดทันทีอย่างน้อย 2 สัปดาห์ เพื่อจัดระเบียบ